Yfirvöld í Hollandi og Ástralíu hafa formlega sett fram ásakanir á hendur Rússum um að þeir beri ábyrgð á því að hafa grandað MH 17 , farþegaþotu Malaysia Airlines , yfir austurhluta Úkraínu í júlí árið 2014 . Þetta kemur fram í yfirlýsingu sem yfirvöld í Hollandi sendu frá sér fyrr í dag , en möguleiki er á því ásakanirnar leiði til málshöfðunar . AFP-fréttastofan greinir frá . Löndin tvö „ telja Rússa bera ábyrgð og eiga hlutdeild í því að vélinni var grandað “ segir í yfirlýsingu frá hollensku ríkisstjórninni . Í gær var greint frá því að hollenska rannsóknarteymið sem rannasakaði atvikið hefði komist að því að flugskeytið sem grandaði vélinni hefði verið í eigu rússneskrar herdeildar . Áður hafði komið fram að flugskeytið hefði verið rússneskrar gerðar . Alls létust 298 manns sem voru um borð í Boeing 777 vélinni er hún rifnaði í sundur í lofthelginni yfir Úkraínu á leiðinni frá Amsterdam til Kuala Lumpur .